google/wiki40b huggingface dataset:
מנדף כימי

מנדף כימי הוא מתקן אוורור המגן על העובדים בסביבתו מחשיפה לחומרים מסוכנים בעיקר כאלו הנדיפים מביניהם. ישנם מנדפים כימיים עם זכוכיות מיוחדות המגנים גם מפני חומרים ותוצרי תגובות נפיצים. מנדפים נפוצים מאוד במעבדות כימיות ובמקומות עבודה בהם יש שימוש בחומרים מסוכנים.

היסטוריה

המנדף הופיע לראשונה בתקופה הוויקטוריאנית, כנראה במעבדתו של תומאס אדיסון שלא יכול היה להשתמש בארובה לפליטת תוצרי הניסויים הכימיים שביצע בקיץ. הוא גם הראשון שהשתמש בשימשה העולה אנכית כלפי שטח העבודה.
עם הכניסה לעידן הגרעין, ב-1943 ג'ון ובר הוסיף למנדף שאיבה אחידה בפתח כניסת אוויר ובקרת שינוי זרם פליטה. עם הזמן התפתחו סוגים נוספים של מנדפים.

מבנה

קיימות שתי תצורות למנדפים הכימיים: בעלי צינור סילוק וללא צינור. העיקרון זהה לשתיהן: האוויר נשאב מהפתח הקדמי ויוצא עם פליטות המבנה (במקרה בו קיים צינור סילוק) או מנוטרל ומוחזר חזרה לחדר בו נמצא המנדף.
על מנת ששום חומר מסוכן לא יפלט החוצה ברבים מן המנדפים קיימות הגנות נוספות מפני התפוצצות וחיבור פנימי ישיר למכל שפכים. כמו כן ישנם מנדפים המיועדים להגן על חומרים איתם עובדים במנדף.
במקור המנדפים נבנו מעץ עם צינורות פליטה מאסבסט שהולפו בפלדה פחמנית עטופה באפוקסי עם צינורות פליטה מפוליוויניל כלוריד או פוליפרופילן.
רוב המנדפים הנייחים קיימים ב 5 רחבים: 1000, 1200, 1500, 1800 ו-2000 מילימטרים. העומק נע בין 700 ל-900 מילימטרים וגובה בין 1900 ל 2700 מילימטרים. הם יכולים לאפשר עבודה לאחד עד שלושה עובדים. בפנים קיימת תאורה מוגנת אדים. מנדפי לימוד שקופים לא רק מפתח קדמי אלה גם בצדדים על מנת לאפשר תצפית רחבה על המתרחש בפנים.

השקעות תפעול

מנדף כימי אחד באורך 1800 מילימטרים העובד 24/7/365 עלה בסוף המאה ה-20 ‏5,000 דולרים (כ-20 אלף שקלים).
לאהטי (כדורגל)

היסטוריה

המועדון נוסד בשנת 1996, כאשר שני מועדונים יריבים מועדוני קוסיסי להאטי ורייפאס להאטי החליטו להתאחד. כמו כן, הוקם מועדון המילואים להאטי פאלו, אך הוא נסגר לאחר כמה עונות עקב קשיים כלכליים. כיום פועלת אקדמיית הכדורגל של להאטי כמועדון מילואים.
האל ואליס

חייו

ואליס נולד כארון בלום וולוביץ בשיקגו. בשנת 1922 עבר ללוס אנג'לס ומצא עבודה במחלקת הפרסום של אולפני האחים וורנר. בתוך כמה שנים החל להיות מעורב בהפקת סרטים, ולבסוף הפך למנהל מחלקת ההפקה באולפני האחים וורנר. במהלך קריירה שנמשכה כחמישים שנים היה מעורב בהפקתם של יותר מארבע מאות סרטים באורך מלא.
בין הסרטים הגדולים שיצר היו "קזבלנקה" (1942) אחד מן הסרטים הידועים ביותר בהיסטוריה של הוליווד. על אף היותו מפיק ולא תסריטאי, אחראי ואליס ל"שורת המחץ" הידועה מן הסרט, "זוהי תחילתה של ידידות נפלאה", אותה אומר הגיבור ריק (המפרי בוגרט), למפקד המשטרה המושחת קפיטן ריינו (קלוד ריינס). הפקתו של "קזבלנקה" הייתה אירוע כאוטי, ובתסריט חלו שינויים מיום ליום ומשעה לשעה. את השורה הוסיף ואליס לאחר סיום הצילומים, והמפרי בוגרט זומן במיוחד לאולפן על מנת לדבב אותה.
בשנת 1944 עזב ואליס את האחים וורנר על מנת לעבוד כמפיק עצמאי, ונהנה ממעמד של מפיק מוביל ומהצלחה קופתית וביקורתית. בין היתר הפיק כמה מסרטיו של אלביס פרסלי.
ואליס היה מועמד לשבעת פרסי גלובוס הזהב וזכה פעמיים. בשנת 1974 קיבל פרס "גלובוס הזהב" מיוחד על מפעל חיים. הסרטים שהפיק היו מועמדים לפרס האוסקר שש עשרה פעמים, ובשנת 1943 קיבל את הפרס עבור "קזבלנקה". פעמיים קיבל פרס זיכרון על שם אירווינג ת'ולברג עבור מפעל חיים בקולנוע.
ואליס היה נשוי פעמיים, לשחקניות לואיז פאזנדה ומרתה הייר. בגיל 88 מת ונטמן בקליפורניה.
Boys (שיר)

מידע

השיר נכתב והופק על ידי צמד הנפטונז, ונבחר להיות הסינגל הבא מן האלבום. לצורך יציאתו כסינגל, הנפטונז יצרו גירסת רמיקס של השיר, ובגירסת המיקס התווסף קטע ראפ שהושר על ידי הזמר פארל ויליאמס. גירסת הרמיקס נכללה בפסקול הסרט "אוסטין פאוורס: גולדממבר". בשיר, מסבירה ספירס כי למרות שיש הרבה חסרונות בבנים, לפעמים בנים זה מה שבחורות צריכות.
Boys היה לסינגל הרביעי מתוך האלבום "Britney" בארצות הברית, ואילו בשאר העולם יצא הסינגל כחמישי במספר. הקליפ לשיר בוים על ידי דייב מיירס ("Lucky"). הקליפ, ששיתף את השחקן הראשי של סדרת סרטי "אוסטין פאוורס", מייק מאיירס, היה להצלחה והיה מועמד לפרס בקטגוריות "Video Music Award" בטקס פרסי הווידאו של ערוץ MTV לשנת 2003.
"Boys" היה אמור להיות סינגל ה'חזרה' של ספירס, לאחר כל הסינגלים הקודמים מהאלבום, אשר זכו להצלחה מועטה יחסית במצעדי ארצות הברית. הסינגל לא הצליח להיכנס למצעדי הבילבורד ונחשב לכישלון. גם בעולם לא זכה הסינגל להצלחה, וכמעט ולא הצליח להיכנס לעשרים המובילים ברוב מצעדי העולם. בבריטניה לעומת זאת, הגיע הסינגל למקום השביעי במצעד הפזמונים ומכר 74,000 עותקים.
הסינגל הגיע למקום ה 14 בלבד באוסטרליה וקיבל מעמד זהב על מכירות של מעל 35,000 עותקים, הסינגל מכר 800,000 ברחבי העולם בלבד. בישראל נחל הצלחה מסוימת ברדיו והגיע למקום ה-16 בגלגלצ.]
טנטורה

ניסיונות להתיישבות יהודית באזור

בשנת 1892 ייסד אדמונד רוטשילד מפעל זכוכית ("המזגגה") על שטח של 200 דונם שרכש בטנטורה ותכנן להקים בו אזור פיתוח נרחב. בביקורו בארץ ישראל ב-1893 עגנה ספינתו של רוטשילד בטנטורה ומשם נסע לזכרון יעקב.  מאחר שמהחול המקומי ניתן להפיק רק זכוכית שחורה, שלא התאימה לבקבוקי היין, כשל מפעל הזכוכית, ומנהלו, מאיר דיזנגוף, עזב את הארץ. המבנה ננטש והיה חסר גג במשך עשרות שנים. החל מסוף שנות השבעים של המאה העשרים שופצה הקומה השנייה במבנה והגג נבנה מחדש. כיום משמש המבנה כמוזיאון לארכאולוגיה ימית ולעתיקות תל דור הסמוך (ראו מוזיאון המזגגה).
בשנת 1920 מסר ג'יימס דה רוטשילד לחברו מהגדוד העברי ד"ר מאיר גורביץ, ששימש יו"ר ועדת המים ביישוב, זיכיון על שטח של 200 דונם כולל המבנים הבנויים עליו, לשם הקמת כפר דייגים ליד נמל הדיג העתיק במפרץ. המטרה הייתה ליישב כפרי דיג על ידי קבוצות דיג מקצועיות המורכבות מסובוטניקים מאסטרחן שברוסיה. יוסף טרומפלדור היה שותף לתוכנית בשם תנועת החלוץ, ומטרתה הייתה ללמד עברים מהקווקז את תורת הדיג על ידי שילובם בקבוצות דיג מקצועיות לכיבוש העבודה בים ויישובם בכפרי דיג לאורך חופי הארץ סמוך לנמלי ים עתיקים לשם פיתוחו הכלכלי של היישוב.

תקופת המנדט ומלחמת העצמאות

בימי המנדט  הכפר היה שייך לנפת חיפה במחוז חיפה. על פי סקר הכפרים 1945, בשנת 1945 שטחי אדמותיו הכולל היו 14,520 דונם ומספר תושביו היה 1490 נפשות. סמל המועצה המקומית היה דייג שולה דגים ברשת.
במהלך מלחמת העצמאות, ולאחר כיבוש חיפה הוחלט על כיבוש טנטורה. טנטורה שימשה כבסיס ימי שדרכו זרמה אספקת נשק ותגבורות מלבנון לכפרים הערבים שבכרמל המערבי, עין ע'זאל, איג'זים וג'בע, שכונו "המשולש הקטן". כפרים אלו תקפו את התחבורה היהודית בציר שבין חיפה לתל אביב וחסמו אותה. גם טנטורה שלטה על ציר התנועה חיפה-תל אביב. סיורים שנערכו בכפר גילו כי אנשי הכפר חמושים היטב. בתחילת מאי המליץ הש"י על כיבוש הכפר בהקדם כיוון שביצוריו הלכו והשתפרו. במהלך מבצע נמל כבשה חטיבת אלכסנדרוני את טנטורה. מטרות המבצע היו "ביעור וטיהור הדרך המובילה מתל אביב לחיפה", וניתוק כפרי המשולש הקטן שבכרמל מנתיב אספקת הנשק המגיע מטנטורה שעל חוף הים ובידודם. בקרב נהרגו 13 מחיילי אלכסנדרוני ומעל 70 מקומיים.
לאחר כיבוש הכפר עזבו רוב תושביו (בין 500 ל-1200) לכפר השכן פוריידיס, שכבר נכנע קודם לכן, ואילו אחרים מתושביו עזבו למשולש הערבי שבצפון השומרון. לפי מוריס, "ברור כי לפחות חלק מתושביו גורשו". ב-31 במאי שאל שר המשטרה, בכור-שלום שטרית, את דוד בן-גוריון האם להעביר את הפליטים לטול כרם לנוכח הקשיים שנגרמים מהמשך שהייתם בפוריידיס. ב-17 ביוני התכנסו אנשי מפ"ם מהאזור לדון בשאלת הגלייתם של הפליטים לטולכרם. על פי הדו"ח של יעקב אפשטיין, מכיוון שנאסר עליהם לחזור לבתיהם ואדמותיהם, ביקשו אנשי טנטורה עצמם לעבור לטולכרם ולבקשתם הצטרפו נכבדי פוריידיס בנימוק שאינם יכולים לכלכל את הפליטים. ב-18 ביוני נמסרו 1086 מתושבי טנטורה בסיוע הצלב האדום לידי הצבא העיראקי ששיכן אותם בטול כרם.
על אדמות הכפר הוקמו בשנת 1949 מושב דור וקיבוץ נחשולים. מבנה בית הספר של הכפר משמש כיום את התחנה לחקר המדגה של משרד החקלאות. כן נותר מבנה גדול בחוף דור, קבר שייח' בתוך כפר הנופש דור ומבנה בתוך מלון החוף בנחשולים.
מותק, הילד השתגע

תקציר העלילה

בן הילי (מגולם על ידי ג'ון ריטר) הוא בחור סימפתי צעיר ומצליח אשר עובד עבור אביו בחנות לציוד ספורט. בן מעוניין מאוד לגדל ילד אף על פי שאשתו התמהונית פלו איננה מצליחה להיכנס להריון. בעקבות כך, בן מאמץ דרך סוכנות אימוץ ילד ג'ינג'י יתום וחמוד בן 7 המכונה "ג'וניור" (מגולם על ידי מייקל אוליבר). 
במהרה בן מגלה שג'וניור רחוק מלהיות הילד האידיאלי וכי הוא שובב חסר תקנה אשר מותיר אחריו שובל של הרס בכל מקום בו הוא נמצא. כמו כן, ג'וניור מתכתב בסתר עם רוצח סדרתי ידוע לשימצה בשם מרטין בק (מגולם על ידי מייקל ריצ'רדס). בן ופלו מתייחסים לג'וניור בסלחנות בתחילה אבל לאחר שג'וניור מאשפז את החתול של המשפחה, גורם לאביו של בן ליפול במדרגות, וגורם לשריפה בביתם, בן מתחיל לחשוב ברצינות להחזיר את ג'וניור לסוכנות האימוץ. לאחר שבק נמלט מבית הסוהר וחוטף את ג'וניור ואת פלו, בן נאלץ לצאת בעקבותיהם על מנת להצילם.
בסוף הסרט בן מציל את ג'וניור, השוטרים תפסו את בק, ופלו נמצאה במשאית עם חזירים כאשר היא תקועה במזוודה.

סדרת אנימציה

בשנת 1993 עלתה לשידור סדרת אנימציה אשר התבססה על עלילת הסרט. מבין צוות השחקנים המקורי של הסרט, רק גילברט גודפריד השתתף בדיבוב דמותו בסדרה המצוירת.
מריה אנונציאטה, נסיכת שתי הסיציליות

ביוגרפיה

מריה אנונציאטה נולדה ב-24 במרץ 1843 בקזרטה, לפרננדו השני, מלך שתי הסיציליות ולמריה תרזה, ארכידוכסית אוסטריה, בתם של הארכידוכס קרל, דוכס טשן והנרייטה, נסיכת נסאו-ויילבורג.
בשנת 1859 מת אביה פרננדו השני, מלך שתי הסיציליות, ואחיה פרנצ'סקו השני, מלך שתי הסיציליות עלה לשלטון במקומו. זמן קצר לאחר מותו ניצחו הכוחות הצרפתיים והסרדיניים את הצבא האוסטרי במלחמת אוסטריה-סרדיניה, מה שהוביל כעבור זמן קצר לאיחוד איטליה ולהדחתו של אחיה מהשלטון. מריה אנונציאטה יחד עם משפחתה ברחו לרומא, ובהמשך עברו משם לווינה. ב-21 באוקטובר 1862 התחתנה מריה אנונציאטה עם קרל לודוויג, ארכידוכס אוסטריה, אחיו של פרנץ יוזף, קיסר אוסטריה, ממנו נולדו לה 4 ילדים.
ב-22 במאי 1871 מתה מריה אנונציאטה משחפת, והיא בת 28 בלבד. בשנת 1914 נרצח בנה פרנץ פרדיננד, ארכידוכס אוסטריה, מה שהוביל למלחמת העולם הראשונה.
יורם מנדלבאום

ביוגרפיה

מנדלבאום נולד וגדל בקיבוץ גבעת חיים (לאחר הפילוג בגבעת חיים איחוד), בנם של יואל ואסתר מנדלבאום. הוא התאמן בקבוצת הפועל גבעת חיים בהדרכתו של פינדה שנפר.

שיאן ישראל

באליפות הפועל שנערכה בחדרה בסוף אוגוסט 1953 זכה מנדלבאום במדליית זהב במשחה ל-400 מטר חופשי בשיא ישראלי חדש של 5:23.5 דקות, שיפור לשיא הישראלי בן השנה של ישעיהו אלבאום מברית מכבים עתיד (5:27.9 דקות).

המכביה הרביעית

בתחרויות השחייה של המכביה הרביעית שנערכו בחיפה בבריכת "בת גלים" בספטמבר 1953 זכה מנדלבאום במדליית ארד במשחה שליחים 4x200 מטר חופשי ביחד עם ראובן שנפר, עוזי רוזן ונחום בוך בשיא ישראלי חדש של 10:03.4 דקות, אחרי ארצות הברית שקבעה שיא מכביה חדש של 9:15.4 דקות ודרום אפריקה (9:26.7 דקות). כשחיין ראשון הוא קבע במשחה ל-200 מטר חופשי שיא ישראלי חדש של 2:26.3 דקות, שיפור לשיא הישראלי בן ה-15 שנים של שלמה תנשמת (2:27.6 דקות).

1954

באליפות הפועל שנערכה בספטמבר 1954 קבע מנדלבאום במשחה ל-400 מטר חופשי שיא ישראלי חדש של 5:03.0 דקות ובמשחה ל-100 מטר חופשי שיא ישראלי חדש לנוער של 1:03.5 דקות.

אלוף ישראל

בתחרות שנערכה במסגרת ספורט הפועלים בבריסל שבבלגיה ביוני 1955, זכה מנדלבאום במדליית זהב במשחה ל-200 מטר חופשי בשיא ישראלי חדש של 2:21.5 דקות, שיפור לשיאו הישראלי הקודם שעמד על תוצאה של 2:26.3 דקות. ארבעה חודשים לאחר מכן, באליפות ישראל בשחייה שנערכה באוקטובר, הוא זכה ב-3 מדליות זהב, במשחה ל-100 מטר חופשי בשיא ישראלי חדש של 1:00.6 דקות, שיפור לשיאו הקודם שעמד על 1:01.5 דקות, במשחה ל-200 מטר חופשי בשיא ישראלי חדש של 2:16.5 דקות ובמשחה ל-400 מטר חופשי בשיא ישראלי חדש של 4:56.9 דקות ובכך היה לשחיין הישראלי הראשון ששחה משחה זה מתחת ל-5 דקות. שבוע לאחר מכן, הוא קבע שלושה שיאים ישראלים במהלך המשחה ל-1500 מטר חופשי, במשחה ל-800 מטר חופשי (11:14.5 דקות), במשחה ל-1000 מטר חופשי (14:04.0 דקות) ובמשחה ל-1500 מטר חופשי (21:07.9 דקות), לאחר ששיפר את שלושת השיאים בני השנה של חברו לקבוצה ראובן שפע.

1956

באליפות ישראל בשחייה שנערכה באוקטובר 1956, זכה מנדלבאום בשתי מדליות, זהב וכסף. מדליית זהב, במשחה ל-400 מטר חופשי בתוצאה של 5:00.4 דקות לפני עמירם טראובר ממכבי ברית מכבים עתיד (5:08.0 דקות) ומדליית כסף, במשחה ל-100 מטר חופשי בתוצאה של 1:01.7 דקות, אחרי עוזי בק ממכבי חיפה שהשווה את השיא הישראלי בתוצאה של 1:00.6 דקות.

1959

בתחרות שנערכה בבריכת גבעת חיים באוגוסט 1959, קבע מנדלבאום במשחה ל-100 מטר חופשי שיא ישראלי חדש של 1:00.1 דקות, שיפור לשיא הישראלי של עוזי בק (1:00.2 דקות).
רפי רוזן

קורותיו

רוזן נולד בירושלים וגדל בראשון לציון. בשנת 1943, הצטרף להכשרה מגויסת שהקימה בשנת 1948 את קיבוץ הסוללים בהרי נצרת. עיקר פעילותו התנהלה שנים רבות בתל אביב בסדנאות ללימוד תורתו - הביואורגונומי, שם העמיד מאות תלמידים, שרבים מהם השתלבו בענפים השונים של הרפואה האלטרנטיבית. תקופה קצרה התגורר באילת ובשנותיו האחרונות חזר לקיבוץ הסוללים, שם התגורר עד יום מותו. בשנים מאוחרות יותר קיבל בקיבוץ את מטופליו, הכשיר את תלמידיו והתראיין לעיתונות הכתובה.
רוזן היה אחיו של שמואל רוזן.

התפתחות הביורגונומי לפני רוזן

יסודות הריפוי הביואורגונומי הונחו בשנות ה־30 של המאה ה-20 בידי ד"ר וילהלם רייך, מדען, רופא ואחד מתלמידיו של פרויד. רייך טען לקיומה של "אנרגיה" הפועלת בתוך הגוף, המשפיעה לכאורה על הבריאות. לאנרגיה זו קרא רייך אורגון, ודיבר על מחסור אנרגיה בגוף. לדבריו, הפתרון לכך הוא בניית מצברי אנרגיה - אקומולטורים, הבנויים ממספר שכבות של מתכת וחומר אורגני לסרוגין ואמורים לסייע לאדם היושב בתוכם.
בשנת 1955, נאסר וילהלם רייך על בזיון בית הדין, לאחר שבמשפט קודם נאסר עליו להשכיר את מצברי אנרגיית החיים - האורגון, שהמציא ופיתח לצרכים מחקריים ורפואיים. במחקריו טען כי גילה "מכנה משותף" לכל בעיות הבריאות כולל המחלות הכרוניות. מכנה משותף זה הוא רמת אנרגיה נמוכה מדי בגוף. באמצעות מצברי אורגון אלה, הוא טען כי העלה את רמת האנרגיה בגוף החולים.
הספרים של רייך, סגנונו ודרך המחשבה המדעית שלו, הלמו את טעמו של רוזן, שקרא בכתביו של רייך וחזר על מקצת מהניסויים שערך במכשירים ביו-אנרגטיים.

רוזן והביורגונומי

רפי רוזן, החל להתעניין בתורתו של וילהלם רייך בשנות החמישים, בקוראו את הספר "המשפחה והילד החופשי", של אלכסנדר ס. ניל, מייסד ומנהל בית הספר הפתוח סאמרהיל באנגליה. בספר זה מתייחס המחבר לוילהלם רייך, שחי בארצות הברית והגיע למסקנות דומות לאלו של ניל ביחס לחינוך חופשי ופתוח.
החידוש החשוב ביותר של רפי רוזן היה "טכניקת העפעוף" שעליה כתב את הספר "החוש השביעי והמציאות שמעבר". מדובר לכאורה בטכניקה בעזרתה שריר העין מגיב בוויברציות עדינות לשדות אנרגטיים שהגוף מקרין, כביכול, ובאמצעותם ניתן לאבחן בעיות גופניות ונפשיות ולטפל בהן.
השני בחשיבות המצאותיו של רפי רוזן הוא: ה"תלות האנרגטית" הקיימת בין "משלימים אנרגטיים". לתלות אנרגטית זו שני צדדים וספרו "אהבה עזה ממוות" מתאר אותם. מצד אחד, בעתות של מצוקה אנרגטית, נעזרים בני הזוג האנרגטיים אחד בשני, אולם מצד שני, במצב של מות אחד מבני הזוג, נוצר מצב של משיכת אנרגיה מהמשלים החי, רמת האנרגיה בגופו יורדת, ורמת האנרגיה הנמוכה חושפת את גופו למחלות. רוזן טען כי גילה, בנוסף, את טכניקת "ערבול המשלימים האנרגטיים", הגורמת לטעינת אנרגיה אין סופית הממלאת כל מחסור ומפסיקה מידית את משיכת האנרגיה על ידי המשלים, משיכה שממנה מתחילות מרבית בעיות הבריאות בכלל והמחלות הכרוניות בפרט.
עוד טען רוזן כי גילה את שורש "התלות הגנטית והתורשתית" של כל אדם, והוסיף אותו לטיפול ה"ביורגונומי", כשהוא גורס כי תופעות כרוניות ולא מוסברות קשורות לאלמנטים תורשתיים ושיטות האבחון שלו מאפשרות גילוי של בעיות שמקורן בגלגולים קודמים של המטופל.
Wilde Winter Songbook

רקע והפקה

האלבום הופק על ידי ריקי ויילד, אשר הפיק גם את אלבומה Here Come the Aliens, שיצא לאור חמש שנים לאחר מכן. אלבום הכריסמס יצא לאור בנובמבר 2013 לכבוד חג המולד, ובשנת 2015, הוציאה ויילד גרסה מחודשת שלו עם עטיפה שונה לכבוד חג המולד גם כן.
בסמוך לצאתו, עלה האלבום לרשת הזרמת המדיה ספוטיפיי. בשנת 2015, עלתה המהדורה המחודשת לספוטיפיי גם כן.
בנגאזי

בימי בית שני

קהילות קרינאיקה ובנגאזי בתוכן, שמרו על זיקה לנעשה בארץ ישראל. בשל הקשרים האמיצים הייתה למרד הגדול בארץ ישראל, שנגמר בחורבן בית שני, השלכה על יהודי קרינאיקה ובנגאזי בתוכה. חלק מגולי החורבן מצאו מקלט במקום. בין הגולים הגיעו גם כמה מהגורמים ה"סיקריים" שעודדו מרידה בשלטון הרומאי. לבסוף, השפעת הגורמים הקיצוניים מארץ ישראל הביאה להתפרצות מרידה יהודית בשנים 115–117, הידועה בשם "מרד התפוצות". המרד נגמר בדיכוי אכזרי שהמיט שואה על היישוב היהודי המפואר לדורות רבים.
תעודות היסטוריות מספרות על רדיפת יהודים בעיר בנגאזי ובאזור כולו על ידי נוצרים במאה ה-4.
כאשר הגיעו העות'מאניים למקום במאה ה-16 מצאו קהילה יהודית קטנה ביותר, ככל הנראה שרידים של הקהילה מימי הביניים. איננו יודעים מה קרה בתקופה זו, אך כפי הנראה היהודים בעיר בנגאזי לא חיו בשלווה באותן שנים, ואולי אף חוו מאורעות.

התחדשות הקהילה במאה ה-18

התחדשות היישוב היהודי בבנגאזי והקמת מוסדות קהילה החלו מראשית המאה ה-18 במשך כל תקופת השלטון העות'מאני ועד לכיבוש האיטלקי (אוקטובר 1911) יהודי בנגאזי נחשבו למיעוט חשוב ובעל ערך בתוך האוכלוסייה הערבית, הן ביחס למספרם והן ביחס למעמדם החברתי והכלכלי. כמו כן בתקופת התחדשות הקהילה היגרו יהודים מאיטליה וממלטה. בזמן המרידות נגד השלטון האימפריה העות'מאנית השתדלה האוכלוסייה היהודית של בנגאזי לפעול בצנעה, זאת על מנת לא גרום להתנגדות בזמן חילופי השלטון.
טיל כתף

טיל כתף הוא כינוי לתחמושת, לרוב רקטה או טיל, אשר ממדיה קטנים דיים על מנת לאפשר שיגור על ידי אדם אחד הנושא אותה על כתפו. למעשה, הכינוי המדויק לקבוצה זו של אמצעי לחימה הוא "מטולי כתף", מאחר שקיימת הבחנה בין המושגים "רקטה" ו"טיל" (לאחרון ישנה מערכת הנחיה).
הסוג הקטן והנפוץ ביותר של "טיל כתף" הוא רקטה נגד טנקים. קיימים סוגים רבים של טילי כתף כגון טילים מונחים נגד טנקים (ATGM) וטילים זעירים נגד מטוסים.

סיווג

את טילי הכתף ניתן לסווג ל-3 קבוצות:

טילים נגד מטוסים

טילי כתף נ"מ (נקראים גם טזק"א: טיל זעיר קרקע אוויר) הם טילים מונחים המיועדים לפגוע בכלי טיס ובפרט כלי טיס מנמיכי טוס. לרוב, הטילים מתבייתים על חום (תת-אדום) או על צללית (הצל של המטוס החוסם את האור מהשמים). למרבית טילי הנ"מ קיימות גרסאות המאפשרות שיגור מכלי רכב ורק"מ.
דוגמה לטילי כתף נגד מטוסים: סטינגר, סטרלה SA-18.
יהודית בת בארי

יְהוּדִית בַּת-בְּאֵרִי, דמות מקראית, אשת עשו. שמה מופיע בספר בראשית, פרק כ"ו, פסוק ל"ד, כאשתו הראשונה של עשו אשר נישא לה כאשר היה בן ארבעים.

מוצאה

מוצאה לפי הכתוב בספר בראשית הוא חיתי. "וַיִּקַּח אִשָּׁה אֶת-יְהוּדִית, בַּת-בְּאֵרִי הַחִתִּי-וְאֶת-בָּשְׂמַת, בַּת-אֵילֹן הַחִתִּי." לפי הכתוב במקור אחר בספר בראשית עשו נושא את " אֶת-עָדָה, בַּת-אֵילוֹן הַחִתִּי, וְאֶת-אָהֳלִיבָמָה בַּת-עֲנָה, בַּת-צִבְעוֹן הַחִוִּי. אֶת-בָּשְׂמַת בַּת-יִשְׁמָעֵאל, אֲחוֹת נְבָיוֹת." יש הסוברים כי נפלו טעויות בהעתקת רשימות היוחסין.
יש הסוברים כי שמות נשותיו של עשו בבראשית, ל"ו הם השמות הנכונים ואילו שמות הנשים בבראשית, כ"ו ובבראשית, כ"ח אלו כינויהן. על כך גם רש"י: "עדה בת אילון היא בשמת בת אילון (בראשית, כ"ו) ונקראת בשמת על שם שהייתה מקטרת בשמים לעבודה זרה. אהליבמה היא יהודית (בראשית, כ"ו, ל"ד) אותו רשע (ר"ל עשו) כינה את שמה יהודית לומר שהיא כופרת בעבודה זרה כדי להטעות את אביו יצחק... בשמת בת ישמעאל להן קורא לה מחלת (בראשית, כ"ח, ט')".
נשות עשו היו למורת רוח בעיני רבקה ויצחק. נאמר עליה ועל בשמת כי "וַתִּהְיֶיןָ מֹרַת רוּחַ לְיִצְחָק וּלְרִבְקָה". ועל כך רש"י: "מורת רוח - ל' המראת רוח כמו (ספר דברים, פרק ט') ממרים הייתם כל מעשיהן היו להכעיס ולעצבון ליצחק ולרבקה - שהיו עובדות אלילים."
טומוגרפיית פליטת פוטון בודד

טומוגרפיית פליטת פוטון בודד (אנגלית: Single photon emission computed tomography או SPECT) היא בדיקה בלתי פולשנית בה מתוארים גרפית חלקים פנימיים של גוף נבדק. טכנולוגיה זו משמשת לאבחון קליני, למחקר פיזיולוגי וכסיוע בעת פעילות פולשנית. טכנולוגיות דומות פותחו גם עבור יישומים תעשייתיים. בדומה לשיטות דימות אחרות מזריקים לנבדק איזוטופ רדיואקטיבי הפולט קרני גמא לזרם הדם. הקרינה מצולמת באמצעות מצלמה מיוחדת מזוויות וחתכים שונים ומאפשרת ליצור הדמיה תלת ממדית של הרקמה המצולמת ואת תפקודה. ברפואה משתמשים בכלי זה לאבחון או להנחיה בטיפולים פולשניים, בבעיות או במחלות שלא ניתן לאתר באמצעות צילום רנטגן.
רכס ראסל

מקור השם

בעבר נקרא הרכס רכס סואוטות' (Sawtooth Range). השם הנוכחי אומץ רשמית ב-31 באוקטובר 1942. שמו של הרכס ניתן לו על ידי הגאולוג ר.ג. מק'קונל (R.G. McConnell), אשר קרא לרכס על שם עוזרו ה. י. ראסל (H.Y. Russel).
תחרויות יופי בישראל

תחרויות יופי בישראל החלו עוד לפני הקמת המדינה. בשנת 1926, בעקבות ההצלחה של נשפי הקרנבל הפרטיים והנשפים העממיים בתל אביב, הוחלט לערוך במסגרת חגיגות פורים תחרות יופי בשם "אסתר המלכה העברייה", המייצגת את היופי העברי הטיפוסי, והזוכה הייתה מובילה את עדלאידע, תחרות זו כמו תחרויות נוספות שבאו לאחר מכן עוררה התנגדות מצד גורמים דתיים.

תחרויות יופי ארציות נוספות

מלבד מלכת היופי, תחרות היופי המובילה בישראל, נערכו לאורך השנים תחרויות יופי שונות.  
המגזין "העולם הזה" ארגן מדי שנה את תחרות "מלכת המים", שבין הזוכות בה היו הדוגמנית הבינלאומית חני פרי ופנינה רוזנבלום ואילו ציפי לוין נבחרה כסגנית. 
בשנות החמישים החל השבועון "מעריב לנוער" לארגן את תחרות "צברית השנה", בניסיון ליצור תרבות של יופי ישראלי אותנטי, ובין הזוכות היו אופירה נבון (לעתיד רעיית נשיא המדינה יצחק נבון), ותחרות זו הובילה לתחרות "נערת השנה" בה התחילו דוגמניות מובילות בישראל את הקריירה שלהן, ב-1969 זכתה שרונה מארש, צעירה בת 17 מתל אביב בתואר "בת הנעורים הבינלאומית".
בשנות השמונים והתשעים החלו לארגן את תחרויות "הפנים של שנות השמונים" ו"הפנים של שנות התשעים" בהן הזוכות (רונית יודקביץ', שירז טל) ייצגו את ישראל בתחרות דוגמנות בינלאומית של סוכנות פורד מודלס דוגמנית העל העולמית ונערכו גם תחרויות לבחירת נציגת ישראל לתחרות היופי מראה השנה של עלית (Elite Model Look). בשנות השמונים והתשעים זכתה לפופולריות גם תחרות "תגלית השנה", שנערכה בקרב דוגמניות, ואורגנה על ידי מגזין ראש 1, לאישה וסוכנות לוק. גלית גוטמן זכתה בתחרות בשנת 1984.
תחרות יופי נוספת שנערכת מדי שנה היא ה"סופר מודל הישראלית", שבה זכתה בשנת 2012 טהוניה רובל, ובכך הפכה ליוצאת אתיופיה הראשונה שזכתה בתחרות יופי בישראל. 
"מיס פרוגרס" היא תחרות יופי בישראל הנערכת מדי שנה בין נשים צעירות בישראל משנת 2016 ותחרות זו מתקיימת עד היום. תחרות זו מנוהלת על ידי סוכנות דוגמנות זנטי, הזוכה בתחרות מוכתרת בתואר "מיס פרוגרס ישראל", ומייצגת את ישראל בתחרות מיס פרוגרס אינטרנשיונאל. בתחרות העולמית משתתפות מדי שנה מעל ל-20 מדינות מרחבי העולם ובשנת 2016 הייתה זו השנה הראשונה שנשלחה מיס פרוגרס ישראל 2016, טל בן חיים כנציגה של ישראל בתחרות העולמית.
נערכות גם תחרויות לאנשים בעלי מאפיינים מיוחדים כגון "מלכת היופי השמנה", בשנות ה-2000 החלו לקיים את תחרויות מלכת היופי של גיל הזהב ומלכת היופי של הגיל השלישי ועמותת "יד עזר לחבר" מארגנת את תחרות מלכת היופי של ניצולי השואה. בשנת 2005 זכתה סימה בכר בתחרות מיס (Mrs) עולם לנשים נשואות ובנוסף ב-1999 אירחה ישראל את התחרות.

תחרויות יופי לגברים

באפריל 1988 נערכה תחרות "הגבר האידיאלי" בהסינרמה,, בשנת 1996 החל שבועון לאישה לערוך תחרות יופי לבנים שנקראה "הגבר הישראלי" ובה הזוכה ייצג את ישראל בתחרות מר עולם, ב-1996 הזוכה היה צפריר בן צבי, ב-1997 הזוכה היה אלעד מדני וב-2000 ייצג את ישראל בתחרות ערן אליהו.

תחרויות יופי מקומיות

נערכו בישראל גם תחרויות יופי מקומיות דוגמת "מיס תל אביב", "מיס ירושלים" ו"מלכת היופי של ראש העין" , וגם כיום תחרויות יופי מקומיות פופולריות בישראל בין היתר "נערת חיפה והצפון", "מיס באר שבע והנגב".

אירוח תחרויות בינלאומיות

ב-1976 עמדה ישראל לארח תחרויות יופי בינלאומית אך לבסוף בוטל הדבר, ב-1999 נערכה בישראל בתיאטרון ירושלים תחרות Mrs. World.
רומן רולן

תולדות חייו

רומן רולן נולד בקלאמסי (Clamecy) שבחבל בורגונדי. הוא היה בנו של נוטריון. רולן למד היסטוריה בפריז וברומא וקיבל תואר דוקטור בשנת 1895. הוא לימד היסטוריה במשך חמש שנים באקול נורמל סופרייר, ותשע שנים היה מורה לתולדות המוזיקה באוניברסיטת סורבון בין השנים 1900–1912, וכתב בעיקר על מוזיקה ומוזיקאים. בשנת 1906 פרסם את חיי מיכלאנג'לו, ובשנת 1908 פרסם את מוזיקאים של היום ומוזיקאים של הימים ההם. בשנת 1910 רולן פרסם ביוגרפיה של הנדל ובשנת 1911 את חיי טולסטוי. אחרי מלחמת העולם הראשונה, בשנת 1919, פרסם את מסע מוזיקלי בעבר, ובשנת 1922 את בטהובן האיש ואמונתו.
בימי מלחמת העולם הראשונה עבר רולן לשווייץ, ובהיותו פציפיסט, הטיף לשלום והיה פעיל בצלב האדום. הוא הושפע מתורותיהם של לב טולסטוי ושל גנדי. רולן נטה בתחילה לקומוניזם, אך התנגד לטרור ולכפייה שהתלוו לו. הוא היה זה שעודד את פנאיט איסטרטי להתחיל לכתוב.
מחקרו תולדות האופרה באירופה לפני לולי וסקרלטי זכה בפרס האקדמיה הצרפתית.
בשנת 1915 הוענק לו פרס נובל לספרות על "האידיאליזם האציל בו מצטיינת פעילותו הספרותית, בגלל האפיון (קרקטריזציה) הנאמן והשופע של האנושות המעידה על רגש עמוק ביותר".
בשנים 1923 עד 1936 ניהל רולן חליפת מכתבים עם זיגמונד פרויד. במכתב מ-1927, בתגובה לביקורת של פרויד על האמונה הדתית, טבע רולן את המונח "חוויה אוקיאנית", המתאר תחושה של אחדות עם היקום. לפי רולן, חוויה זו היא המקור של כל האנרגיה הדתית. אדם יכול לראות בעצמו 'דתי' על בסיס החוויה האוקיאנית לבדה, גם אם הוא דוחה כל אמונה ספציפית.
רולן נפטר בשנת 1944 בכפר וזליי (Vézelay) בצרפת, כתוצאה ממחלת השחפת.